Η επίδραση της πληροφόρησης των γιατρών στην διαμόρφωση του κόστους των εργαστηριακών εξετάσεων ασθενών Μ.Ε.Θ.
Authors: Λευτάκης Αντώνιος 
Published: January 2014

Οι εργαστηριακές, απεικονιστικές και άλλες εξετάσεις αποτελούν σημαντικό μέρος (8-25%) του κόστους νοσηλείας των βαρέως πασχόντων ασθενών των Μ.Ε.Θ και όλες οι προσπάθειες έχουν εστιασθεί στην βελτίωση της χρήσης τους και στην εξοικονόμηση σημαντικών χρηματικών πόρων. Για την επίτευξη του στόχου αυτού, πολλές στρατηγικές έχουν προταθεί για την τροποποίηση της συμπεριφοράς των ιατρών ως προς την παραγγελία των εξετάσεων, όπως η πληροφόρηση για τη χρήση και το κόστος των εξετάσεων και η εφαρμογή κλινικών πρωτοκόλλων. Τα αποτελέσματα της πλειοψηφίας των μελετών έχουν δείξει, ότι οι παραπάνω στρατηγικές μπορούν να τροποποιήσουν την συμπεριφορά των ιατρών και να οδηγήσουν σε σημαντική μείωση του αριθμού και του κόστους των εξετάσεων. Σκοπός της μελέτης αυτής ήταν να διερευνήσει, αν η πληροφόρηση των ιατρών για τη χρήση και το κόστος των εξετάσεων, σε συνδυασμό με την εφαρμογή κλινικών πρωτοκόλλων, θα μπορούσε να επιδράσει στην συμπεριφορά τους, έτσι ώστε να μειωθεί σημαντικά ο αριθμός και το κόστος των εξετάσεων των Μ.Ε.Θ. Η μελέτη πραγματοποιήθηκε σε χρονικές περιόδους δυο τετραμήνων με απόσταση ενός έτους (1 Σεπτεμβρίου έως 31 Δεκεμβρίου 2000 και 1 Σεπτεμβρίου έως 31 Δεκεμβρίου 2001) στις τρεις πολυδύναμες Μ.Ε.Θ του Γενικού Νοσοκομείου Αττικής «ΚΑΤ». Οι πρώτοι τέσσερις μήνες χρησίμευσαν σαν περίοδος ελέγχου (περίοδος Ι). Κατά την διάρκεια αυτής της περιόδου οι ιατροί παράγγελναν τις εξετάσεις ως συνήθως, χωρίς καμία παρέμβαση (καθοδήγηση) και δεν ενημερώθηκαν, ότι μια μελέτη βρίσκεται σε εξέλιξη, εκτός από τους Διευθυντές των Μ.Ε.Θ. Οι δεύτεροι τέσσερις μήνες χρησίμευσαν ως περίοδος παρέμβασης (περίοδος ΙΙ). Κατά την διάρκεια αυτής της περιόδου οι ιατροί πληροφορήθηκαν γύρω από τη χρήση και το κόστος 25 συνηθισμένων διαγνωστικών εξετάσεων και παράγγελναν τις εξετάσεις σύμφωνα με την επιστημονική τους κρίση και το υπάρχον κλινικό πρωτόκολλο. Οι αριθμοί και τα κόστη των εξετάσεων συγκρίθηκαν προοπτικά πριν και μετά την παρέμβαση μας. Ένα ερωτηματολόγιο διανεμήθηκε στους ιατρούς των Μ.Ε.Θ. πριν την έναρξη της μελέτης, με σκοπό να εξετάσει τις γνώσεις τους σε βασικά στοιχεία των Οικονομικών της Υγείας, στους παράγοντες που επιδρούν στην παραγγελία των εργαστηριακών εξετάσεων και στις χρεώσεις συνηθισμένων εξετάσεων. Τρεις μήνες πριν την έναρξη της περιόδου ΙΙ διατυπώθηκαν τα κλινικά πρωτόκολλα παραγγελίας εξετάσεων με την διαδικασία της κοινής συναίνεσης. Κατά το παρελθόν, στην Μ.Ε.Θ. Α΄ εφαρμοζόταν ένα κλινικό πρωτόκολλο για την παραγγελία των εξετάσεων, το οποίο τροποποιήθηκε/επαναδιατυπώθηκε για τις ανάγκες της μελέτης. Η τελική έκδοση των κλινικών πρωτοκόλλων εγκρίθηκε από τους Διευθυντές των Μ.Ε.Θ. Τα δεδομένα μας προήλθαν από τα καθημερινά δελτία ιατρικών οδηγιών, τους ατομικούς ιατρικούς φακέλους και τα δελτία απαντήσεων των εξετάσεων των ασθενών. Οι τιμές που χρησιμοποιήθηκαν για την εκτίμηση του κόστους των εξετάσεων βασίζονται στις χρεώσεις που προβλέπονται από το υπ. αριθ. 157 Π.Δ.(ΦΕΚ τ.Α,φ.62,30/4/91). ...........................................................................................